ด่วน! “ศบค.” เคาะต่อ พ.ร.ก.ฉุกเฉิน คุม “โควิด” ยาว 45 วัน ถึง 15 ม.ค.64
ด่วน! “ศบค.” เคาะต่อ พ.ร.ก.ฉุกเฉิน ยาว 45 วัน คาบเกี่ยวปีใหม่ สิ้นสุด 15 ม.ค.64
ด่วน! “ศบค.” เคาะต่อ พ.ร.ก.ฉุกเฉิน ยาว 45 วัน คาบเกี่ยวปีใหม่ สิ้นสุด 15 ม.ค.64
18 พ.ย. 2563

นพ.ทวีศิลป์ วิษณุโยธิน โฆษกศูนย์บริหารสถานการณ์โควิด-19 (ศบค.) เปิดเผยว่า ที่ประชุม ศบค.ได้เห็นชอบให้มีต่ออายุ พ.ร.ก.การบริหารราชการในสถานการณ์ฉุกเฉิน ออกไปอีกเป็นครั้งที่ 8 โดยรอบนี้ได้ขยายเวลามากขึ้นเป็น 45 วัน คือ 1 ธ.ค.63 – 15 ม.ค.64 ทั้งนี้ เพื่อให้ครอบคลุมไปถึงการดูแลสถานการณ์ในช่วงวันหยุดเทศกาลปีใหม่ด้วย เนื่องจากในช่วงเวลานั้นจะมีการจัดการแข่งขันแบดมินตันโลกขึ้นที่ประเทศไทย ทำให้มีความจำเป็นต้องมีมาตรการสำหรับดูแลนักกีฬา และผู้ติดตามที่จะเดินทางมาจากต่างประเทศด้วย
พร้อมยืนยันว่า เหตุผลในการต่ออายุ พ.ร.ก.ฉุกเฉิน เป็นไปเพื่อต้องการควบคุมโรค และการแพร่ระบาดของไวรัสโควิดเป็นสำคัญ
“รอบนี้เราขยายเวลาให้คร่อมในช่วงปีใหม่ด้วย คือ 1 ธ.ค.63-15 ม.ค.64 รวม 45 วัน เพราะในช่วงนี้จะมีการแข่งขันแบดมินตันโลก จะมีคนเดินทางมาจากต่างประเทศ ซึ่งจะต้องมีการดูแลทั้งนักกีฬา และแขกต่างประเทศ” นพ.ทวีศิลป์ กล่าว
นพ.ทวีศิลป์ ยังกล่าวถึงการพิจารณาเรื่องการลดวันกักตัวสำหรับผู้ที่เดินทางมาจากต่างประเทศ จาก 14 วัน เหลือ 10 วันว่า ที่ประชุม ศบค.ได้มีการแลกเปลี่ยนความเห็นกันอย่างหลากหลายว่าการจะพิจารณาใช้เวลาการกักตัวเหลือ 10 วัน จะพิจารณาใช้กับกลุ่มประเทศใด และการกักตัวเหลือ 10 วัน + การติดตามตัวอีก 4 วันนั้น จำเป็นต้องมีการกำหนดพื้นที่ให้ชัดเจน รวมทั้งการลดเวลากักตัวเหลือ 10 วันจะสร้างความมั่นใจได้มากน้อยเพียงใด เป็นต้น ซึ่งจากข้อมูลของรายงานทางวิชาการระดับโลก ได้มีการศึกษาไว้ว่าการกักตัวในระยะเวลา 10 วัน กับ 14 วัน ให้ผลการทดสอบที่ไม่แตกต่างกัน แต่การระยะเวลาลงจะช่วยในการประหยัดงบประมาณได้มากขึ้น เพียงแต่จำเป็นต้องมีการสื่อสารกับทุกภาคส่วนให้มีความเข้าใจที่ตรงกัน
ทั้งนี้ จากที่ยังมีหลากหลายความเห็น ที่ประชุม ศบค.จึงขอให้ถอนการพิจารณาในประเด็นนี้ออกไปก่อน โดยมอบหมายให้ ศบค.ชุดเล็ก ไปจัดทำรายละเอียดร่วมกับกระทรวงสาธารณสุขเพิ่มเติม และให้นำกลับมาเสนอต่อ ศบค.ชุดใหญ่อีกครั้งในการประชุมเดือนธ.ค.63
“ได้ให้ถอนเรื่องนี้ออกไปก่อน และให้ ศบค.ชุดเล็ก ไปร่วมกับกระทรวงสาธารณสุขลงรายละเอียดให้มากขึ้น ก็ให้ใช้เวลาในช่วงนี้ 2-4 สัปดาห์ไปหารือร่วมกัน แล้วนำกลับมาเสนอในที่ประชุม ศบค.ชุดใหญ่อีกครั้งในเดือนธ.ค.” นพ.ทวีศิลป์ กล่าว
พร้อมย้ำว่า ในปัจจุบันประเทศไทยยังคงใช้มาตรการกักตัวผู้ที่เดินทางมาจากต่างประเทศที่ 14 วันตามเดิม ในขณะที่หลายประเทศเริ่มลดระยะเวลาการกักตัวลงเหลือ 10 วัน แต่การที่จะให้เกิดความเชื่อมั่นมากกว่านี้ว่าลดเวลากักตัวแล้วจะมีความปลอดภัยต่อคนในประเทศ ก็ต้องรอให้ทางศบค.ชุดเล็กและกระทรวงสาธารณสุข ไปทำรายละเอียดและรูปแบบการกักตัวมานำเสนออีกครั้ง
นพ.ทวีศิลป์ ยังกล่าวถึงกรณีการผ่อนผันให้แรงงานต่างด้าวบริเวณชายแดนเข้ารับการกักตัวใน Organizational Quarantine ว่า เนื่องจากแรงงานต่างด้าวที่ทำงานในประเทศไทยที่บริเวณชายแดน เป็นผู้มีความเสี่ยงสูงในการติดโควิด-19 เพื่อเป็นการป้องกันประชาชนคนไทยในพื้นที่ คณะกรรมการโรคติดต่อจังหวัด จึงเห็นสมควรให้มีการกักกันแรงงานต่างด้าวที่มีความเสี่ยงสูงใน Local Quarantine (LQ) หรือ Organization Quarantine (OQ) แต่ปัจจุบัน แรงงานต่างด้าวบริเวณชายแดนไม่สามารถเข้ารับการกักตัวใน LQ ได้ เพราะไม่มีระเบียบทางราชการกำหนดให้สามารถดำเนินการได้ อีกทั้งแรงงานต่างด้าวไม่สามารถเข้ารับการกักตัวใน Alternative Local Quarantine (ALQ) ได้ เนื่องจากมีข้อจำกัดเรื่องค่าใช้จ่ายในการดำเนินการ
ดังนั้น ที่ประชุม ศบค.จึงอนุญาตให้แรงงานต่างด้าวที่ทำงานในประเทศไทย สามารถเข้ารับการกักกันใน OQ ที่ส่วนราชการกำหนดหรือจัดตั้งขึ้นได้ ซึ่งจะช่วยป้องกันประชาชนคนไทยในพื้นที่เสี่ยง โดยเฉพาะพื้นที่ตามแนวชายแดนให้ปลอดภัยจากการติดเชื้อโควิดในกรณีที่พบแรงงานต่างด้าวในพื้นที่ติดเชื้อโควิด-19
“มีการพูดกันว่าในขอบชายแดน แทนที่จะดูแค่คนที่เดินทางไป-กลับ แต่ถ้าเป็นแรงงานต่างด้าวที่มีประวัติทำงานกับเรา แล้วมีการติดเชื้อขึ้น แทนที่จะปล่อยให้เขากลับบ้าน แล้วนำเชื้อไปติดที่บ้าน จึงไม่ควรเลย แต่ควรนำเขาเข้ามาสู่ Organization Quarantine ดีกว่า ซึ่ง ศบค.จึงอนุมัติให้ในพื้นที่ชายแดน สามารถใช้มตินี้นำไปสู่การใช้งบประมาณที่ทำให้มี OQ สำหรับแรงงานต่างด้าวได้ ซึ่งเป็นเรื่องดี ที่ทำให้ผู้ประกอบการสามารถดูแลแรงงานของเขาได้” โฆษก ศบค.ระบุ